Registrasie by Wits hervat, Tuks steeds gesluitDie situasie Dinsdag by die Universiteit van Pretoria. Foto: @RRuffiez/Twitter Die Universiteit van die Witwatersrand (Wits) in Johannesburg het Woensdag gesê registrasie by die instelling sal Woensdag hervat, terwyl die Universiteit van Pretoria (Tuks) se hoofkampus steeds gesluit is. By Tuks het protesaksie Dinsdag voortgeduur nadat ŉ groep mense, onder wie kontrakwerkers by die universiteit, Maandag begin betoog het teen die uitkontraktering van werk en vir hoër salarisse. Volgens die universiteit is die protesaksie deel van ŉ nasionale veldtog wat ook bedrywighede by ander tersiêre instellings in Gauteng beïnvloed. Anna-Retha Bouwer, Tuks se woordvoerder, het gesê studente en kontrakwerkers het deur die loop van Dinsdag van ander instellings buiten Tuks toegang tot die hoofkampus in Hatfield bekom. “Die universiteit het ŉ dringende interdik teen die betogers verkry om die situasie onder beheer te bring en studente wat hard gewerk het om toelating by die universiteit te kry, wat dikwels ook ver reis, toe te laat om voort te gaan met die registrasieproses,” het Bouwer gesê. Sy het gesê gesprekke tussen die universiteitsbestuur en die onderskeie belanghebbendes oor die uitkontraktering van dienste by die universiteit, duur voort. “Die universiteit werk ook saam met die departement van hoër onderwys en opleiding om die situasie op te los.” Volgens Bouwer sal aanlynregistrasie voortgaan soos beplan, hoewel die universiteit Woensdag steeds gesluit is vir personeel en studente. Die registrasieproses by Wits is Maandag opgeskort nadat studente daar met hul #FeesMustFall-protesaksie voortgegaan het. Betogende studente dring onder meer aan op gratis onderwys, geen registrasiefooie en die skrap van agterstallige studiegeld vir studente wat graad kry. Die studente se verteenwoordigers by Wits het sedertdien die universiteit se aanbod van die hand gewys om studente ŉ maand grasie te gun om hul registrasiefooie te betaal. Wits se bestuur het Dinsdag in ŉ verklaring gesê 20 studente is deur die kampus se veiligheidsbeamptes van die perseel verwyder nadat hulle die registrasieproses ontwrig het. Alhoewel registrasie by die kampus na verwagting Woensdag gaan voortduur, kan studente ook aanlyn en telefonies registreer.